ประกันภัยเปิดศึกตลาดภูธร
รายใหญ่ผุดสาขาใหม่35แห่ง รองรับเศรษฐกิจขยายตัวปี&#8217;56
31 ธ.ค. 2555

รายใหญ่ผุดสาขาใหม่35แห่ง รองรับเศรษฐกิจขยายตัวปี’56
ประกันรายใหญ่ เปิดศึกชิงลูกค้าภูมิภาค ผุดสาขาใหม่ 35 แห่ง รองรับเศรษฐกิจขยายตัวปี 2556
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานว่า 11 เดือนของปี 2555 บริษัทประกันวินาศภัยมีการเปิดสาขา สาขาย่อย และสาขาเฉพาะ แห่งใหม่รวมทั้งสิ้น 35 แห่ง จาก 895 แห่ง ณ สิ้นปี 2554 เป็น 930 แห่ง ณ วันที่ 30 พ.ย. 2555 โดยบริษัท กรุงเทพประกันภัย มีการเปิดสาขาใหม่มากที่สุด จำนวน 12 แห่ง รวมเป็น 25 แห่ง รองลงมาเป็นบริษัท เอ็ม เอส ไอ จี ประกันภัย เปิดสาขาใหม่ 8 แห่ง รวมเป็น 11 แห่ง บริษัท ประกันคุ้มภัย เปิดสาขาใหม่ 7 แห่ง เป็น 50 แห่ง 
บริษัท สินมั่นคงประกันภัย เพิ่ม 5 แห่ง รวมเป็น 59 แห่ง บริษัท วิริยะประกันภัย มีการเพิ่ม 1 สาขาเต็มรูปแบบ รวมเป็น 76 แห่ง เพิ่ม 3 สาขาย่อย เป็น 4 สาขาย่อย และเพิ่ม 2 สาขาเฉพาะ เป็น 16 แห่ง ซึ่งบริษัทเหล่านี้มีเบี้ยประกันติด 1 ใน 10 ของอุตสาหกรรมประกันภัยไทย
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย เปิดเผยว่า เดือน ธ.ค.ที่ผ่านมา บริษัทได้เปิดสาขาที่ จ.อยุธยา และภายในปี 2556 จะมีการเปิดเพิ่มอีก 1 สาขาที่ จ.มุกดาหาร เนื่องจากเป็นจังหวัดที่ได้ศึกษามาเป็นอย่างดีแล้วว่าจะเป็นจังหวัดที่การค้าและการลงทุนจะขยายตัวอย่างยิ่งภายหลังการเปิดประชาคมเศรษฐกิจอาเซียน หรือ เออีซี เนื่องจากเป็นจังหวัดชายแดนติดต่อกับแขวงสะหวันนะเขต ประเทศลาว โดยมีสะพานมิตรภาพไทยลาวแห่งที่ 2 เชื่อม และเป็นเส้นทางเศรษฐกิจ R9 เชื่อมต่อระหว่างไทย ลาว และสิ้นสุดที่เมืองฮานอย ประเทศเวียดนาม
รวมถึงจะดำเนินการยกระดับสาขาย่อทั้งหมดให้เป็นสาขาเต็มรูปแบบ เพื่อเพิ่มศักยภาพในการขยายงานและให้บริการลูกค้าได้มากขึ้น ซึ่งได้ยกระดับในจังหวัดที่มีพรมแดนติดกับประเทศเพื่อนบ้าน คือ จ.กาญจนบุรี เชียงราย และ จ.อุบลราชธานี ซึ่งทั้ง 3 จังหวัดนี้เป็นจังหวัดที่มีศักยภาพในการขยายการค้าและการลงทุนมากยิ่งขึ้นในอนาคต 
ขณะที่ผู้บริหารระดับสูงบริษัท สินมั่นคงประกันภัย มองว่า เออีซีถือเป็นโอกาส เพราะตลาดอาเซียนมีขนาดใหญ่ อีกทั้งแต่ละประเทศในกลุ่มก็มีความหลากหลาย จึงเป็นการกระจายความเสี่ยงที่ดี ซึ่งบริษัทกำลังศึกษาสำรวจความเป็นไปได้ที่จะขยายไปยังต่างประเทศ แต่ไม่ใช่เรื่องง่ายที่จะแข่งขันกับคู่แข่งท้องถิ่น เนื่องจากการรับประกันภัยรถยนต์รายย่อยนั้น จำเป็นต้องมีประสบการณ์และเครือข่ายที่ดี จึงต้องมีการศึกษาอย่างรอบคอบ เพื่อมิให้ความเสี่ยงสูงขึ้น